Tek nem kdaw ne duen kehto yóm mò ken bong bè yóm Kdaw Khius.
Lemwót Jisas mógów ebè Bitani,
yóm benwu Lasarus,
yóm tehe tau hlowilen.
Yóm kkólen ditu,
mò le ken béléen mò hódó le du.
Lemwót Marta kun,
fen tmóbóng smagid ken bélê le.
Ne fen mung seyón ke Jisas mken ke Lasarus.
Bong ke Midi kun,
wen sotu sobuy hboo nwahen,
yóm boo boluyen nard,
yóm laen dù boolen,
alì mebtes,
ne tey tilob boohen.
Gotu koken te ti Jisas,
ominen bud mifu du weken.
Botong lengeben gu lem gónô gónón e mbel boohen.
Ne mudél se Judas Iskariyut,
yóm sotu bè yó kem gel lemolò ke Jisas,
yóm tau mlay du sumóng.
Yó monen,
“Moem là tódô hembalù du yóm hnolo yó,
ne blay bè tu kem tau élél yóm blihen?
Sukéy sotu tau bè sfalay blihen yóm hnolo yó.”
Yóm udél Judas yó,
là kóen lemwót bè kkoduhen yó kem tau élél,
okóm du se tau mnagaw.
Du se fen gel mogot yó kem filak gel gastu le,
ne wen se tódô gel tensob nwahen.
Ne mon Jisas mò ke Judas,
monen,
“Tódô bayaem du yóm kun nmò yó.
Kaem eles tgamahen yóm kebeng le dou yóm nmoen béléu ni.
Tendo gel wen tau élél nô lem blóng ye se kuy,”
monen,
“okóm là kô senflósu du nô lem blóng ye dou.”
Timbow tngón yó kem tey tau wen yóm knô Jisas bè Bitani,
omin le mógów ebéléen bè yó.
Hlós lan le hménég ke Lasarus,
yóm tau tehe hlowil Jisas gu lem lebengen.
Duhen yó,
bud wen atul nmò yó kem tau hol geta gel demsù ebè Dwata anì gomong hnatay le Lasarus snéen kun,
abay se lemwót bè yóm deng kehlowil Jisas du,
yó gónó le là bud lemolò kul yó kem tau.
Deng mom són Jisas lolò le.